Το άρθρο 101 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ) απαγορεύει τις συμφωνίες μεταξύ εταιρειών που περιορίζουν τον ανταγωνισμό. Ωστόσο, το άρθρο 101 παράγραφος 3 της ΣΛΕΕ προβλέπει μια εξαίρεση για συμφωνίες των οποίων τα οφέλη αντισταθμίζουν τις αρνητικές επιπτώσεις. Ο κανονισμός επιβάλλει την εφαρμογή του άρθρου 101 παράγραφος 3 της ΣΛΕΕ για κάποια είδη συμφωνιών έρευνας και ανάπτυξης* (Ε & Α) που πληρούν ορισμένες προϋποθέσεις, και τις απαλλάσσει από την απαγόρευση που προβλέπεται στο άρθρο 101 παράγραφος 1 της ΣΛΕΕ. Παρέχει μια νομική εγγύηση για τις συμφωνίες αυτές, και έτσι δεν υπάρχει ανάγκη για κατά περίπτωση αξιολόγηση της συμβατότητάς τους με το άρθρο 101 της ΣΛΕΕ. Ο κανονισμός αποσκοπεί στην προώθηση της συνεργασίας μεταξύ εταιρειών στον τομέα έρευνας και ανάπτυξης, προστατεύοντας παράλληλα τον ανταγωνισμό και παρέχοντας ασφάλεια δικαίου στις εταιρείες. Είδη συμφωνιών έρευνας και ανάπτυξης που καλύπτονται από τον κανονισμό Ο κανονισμός αφορά συμφωνίες μεταξύ δύο ή περισσότερων μερών που προβλέπουν: κοινή Ε & Α για προϊόντα ή τεχνολογίες, συμπεριλαμβανομένης της από κοινού εκμετάλλευσης των αποτελεσμάτων της Ε & Α [παραγωγή και/ή διανομή των προϊόντων που δημιουργούνται, ή εκμετάλλευση των δικαιωμάτων διανοητικής ιδιοκτησίας (ΔΔΙ) που προκύπτουν]· αμειβόμενη Ε & Α σχετική με προϊόντα ή τεχνολογίες, συμπεριλαμβανομένης της κοινής εκμετάλλευσης των αποτελεσμάτων της Ε & Α· από κοινού εκμετάλλευση των αποτελεσμάτων κοινής ή αμειβόμενης Ε & Α που διεξάγεται με βάση προηγούμενη συμφωνία μεταξύ των ίδιων μερών. Ο κανονισμός εφαρμόζεται επίσης όταν η συμφωνία Ε & Α περιλαμβάνει διατάξεις για την εκχώρηση ή τη χορήγηση αδειών για ΔΔΙ στα μέρη ή σε κάποια οντότητα που ιδρύεται από αυτά εάν οι διατάξεις είναι αναγκαίες για την εφαρμογή της συμφωνίας και δεν είναι ο κύριος στόχος της. Όροι απαλλαγής Η συμφωνία Ε & Α πρέπει να χορηγεί σε όλα τα μέρη της πλήρη πρόσβαση στα τελικά αποτελέσματα της κοινής ή αμειβόμενης Ε & Α, με σκοπό τη διενέργεια περαιτέρω Ε & Α και την εκμετάλλευση, συμπεριλαμβανομένων τυχόν ΔΔΙ και τεχνογνωσίας που αποκτώνται (πρακτικές πληροφορίες που είναι απόρρητες, ουσιώδεις και προσδιορισμένες). Υπάρχουν εξαιρέσεις για συμφωνίες που κατανέμουν καθήκοντα παραγωγής ή διανομής σε ένα ή περισσότερα από τα μέρη και για συμφωνίες στις οποίες μετέχουν ερευνητικά ινστιτούτα, ακαδημαϊκοί φορείς ή εταιρείες που παρέχουν Ε & Α ως υπηρεσία χωρίς κανονικά να εμπλέκονται ενεργά στην εκμετάλλευση των αποτελεσμάτων. Αν η συμφωνία Ε & Α δεν περιλαμβάνει την από κοινού εκμετάλλευση των αποτελεσμάτων, πρέπει να παρέχει πρόσβαση σε κάθε μέρος στην προϋπάρχουσα τεχνογνωσία του άλλου μέρους αν η τεχνογνωσία αυτή είναι απαραίτητη για την εκμετάλλευση των αποτελεσμάτων. Κάθε από κοινού εκμετάλλευση πρέπει να περιορίζεται στα αποτελέσματα που είναι απαραίτητα για την παραγωγή προϊόντων ή για την εφαρμογή τεχνολογιών που προκύπτουν από την κοινή ή αμειβόμενη Ε & Α και τα οποία προστατεύονται από ΔΔΙ ή συνιστούν τεχνογνωσία. Όταν η παραγωγή των προϊόντων που δημιουργούνται από την κοινή ή αμειβόμενη Ε & Α κατανέμεται σε ένα ή περισσότερα από τα μέρη, η συμφωνία πρέπει να υποχρεώνει τα μέρη αυτά να εκτελούν παραγγελίες για τα συγκεκριμένα προϊόντα από τα άλλα μέρη, εκτός αν: η συμφωνία Ε & Α προβλέπει ότι η διανομή θα γίνει από κοινή ομάδα ή οντότητα ή από τρίτο· ή τα μέρη έχουν συμφωνήσει ότι μόνο το μέρος ή τα μέρη που τα παράγουν μπορούν να διανέμουν τα προϊόντα. Ανώτατα όρια μεριδίου αγοράς και διάρκεια απαλλαγής Όταν τα μέρη της συμφωνίας Ε & Α είναι πραγματικοί ή δυνητικοί ανταγωνιστές σε κάποιες αγορές όσον αφορά την παροχή υφιστάμενων προϊόντων ή τεχνολογιών που μπορούν να βελτιωθούν, να υποκατασταθούν ή να αντικατασταθούν από τα προϊόντα ή τις τεχνολογίες που προκύπτουν από την κοινή ή αμειβόμενη Ε & Α, η απαλλαγή ισχύει για τη διάρκεια της Ε & Α αν το συνολικό μερίδιο των μερών στις αγορές αυτές δεν υπερβαίνει το 25 % κατά τη σύναψη της συμφωνίας Ε & Α. Υπάρχουν μάλιστα ειδικοί κανόνες για τον υπολογισμό των μεριδίων αγοράς για αμειβόμενες συμφωνίες Ε & Α. Αν τα μέρη δεν είναι πραγματικοί ή δυνητικοί ανταγωνιστές σε κάποιες αγορές όσον αφορά την παροχή υφιστάμενων προϊόντων ή τεχνολογιών που μπορούν να βελτιωθούν, να υποκατασταθούν ή να αντικατασταθούν από τα προϊόντα ή τις τεχνολογίες που προκύπτουν από την κοινή ή αμειβόμενη Ε & Α, δεν υπάρχει όριο για το μερίδιο αγοράς και η απαλλαγή ισχύει για όλη τη διάρκεια της Ε & Α. Για τις συμφωνίες Ε & Α που προβλέπουν από κοινού εκμετάλλευση των αποτελεσμάτων, η απαλλαγή εξακολουθεί να εφαρμόζεται για 7 έτη μετά την πρώτη κυκλοφορία των προϊόντων ή των τεχνολογιών που δημιουργήθηκαν από την Ε & Α στην εσωτερική αγορά, και εξακολουθεί να ισχύει στη συνέχεια όσο το συνολικό μερίδιο των μερών δεν υπερβαίνει το 25 % στις σχετικές αγορές για τα προϊόντα ή τις τεχνολογίες αυτές. Μετά την υπέρβαση του ορίου αυτού, η απαλλαγή εξακολουθεί να ισχύι για περίοδο χάριτος δύο διαδοχικών ημερολογιακών ετών. Τα μερίδια αγοράς υπολογίζονται με βάση τα στοιχεία για την αξία των πωλήσεων στην αγορά ή, αν δεν υπάρχουν σχετικά στοιχεία, με βάση τα στοιχεία για τον όγκο των πωλήσεων ή άλλες αξιόπιστες πληροφορίες σχετικά με την αγορά, συμπεριλαμβανομένων των δαπανών Ε & Α. Περιορισμοί ιδιαίτερης σοβαρότητας Η απαλλαγή δεν εφαρμόζεται για συμφωνίες Ε & Α που περιέχουν περιορισμούς ιδιαίτερης σοβαρότητας, όπως: οι περιορισμοί της ελευθερίας των μερών να υλοποιούν ανεξάρτητη Ε & Α σε τομέα που δεν συνδέεται με την εκάστοτε συμφωνία ή, μετά την ολοκλήρωση της κοινής συμφωνίας, στον ίδιο τομέα ή σε τομέα που συνδέεται με τη συμφωνία· οι περιορισμοί στον όγκο παραγωγής ή στις πωλήσεις, με εξαίρεση τον καθορισμό στόχων σχετικά με την παραγωγή και τις πωλήσεις όταν τα μέρη εκμεταλλεύονται τα αποτελέσματα της Ε & Α από κοινού· ο προκαθορισμός των τιμών πώλησης των προϊόντων ή των τεχνολογιών που δημιουργούνται σε τρίτους, με εξαίρεση τις τιμές που χρεώνονται σε άμεσους πελάτες όταν η συμφωνία Ε & Α προβλέπει από κοινού διανομή· περιορισμοί στις ενεργητικές ή παθητικές πωλήσεις των προϊόντων ή των τεχνολογιών που δημιουργούνται σε συγκεκριμένες γεωγραφικές περιοχές ή σε συγκεκριμένους πελάτες, με εξαίρεση συμφωνίες Ε & Α που προβλέπουν την παραχώρηση αποκλειστικής άδειας εκμετάλλευσης των αποτελεσμάτων από το ένα μέρος στο άλλο ή αποκλειστική διανομή από ένα από τα μέρη. Αποκλειόμενοι περιορισμοί Η απαλλαγή δεν ισχύει για τις ακόλουθες υποχρεώσεις που προβλέπονται στις συμφωνίες Ε & Α (αν η συγκεκριμένη υποχρέωση μπορεί να διαχωριστεί από τη συμφωνία, μπορεί στο υπόλοιπο τμήμα της συμφωνίας να εξακολουθήσει να ισχύει η απαλλαγή): τις υποχρεώσεις μη αμφισβήτησης, μετά την ολοκλήρωση της Ε & Α, των ΔΔΙ των μερών στην εσωτερική αγορά που συνδέονται με την Ε & Α, διατηρώντας τη δυνατότητα να προβλεφθεί η καταγγελία της συμφωνίας σε περίπτωση μιας τέτοιας αμφισβήτησης· τις υποχρεώσεις μη αμφισβήτησης, μετά τη λήξη της συμφωνίας Ε & Α, των ΔΔΙ των μερών στην εσωτερική αγορά που προστατεύουν τα αποτελέσματα της Ε & Α, διατηρώντας τη δυνατότητα να προβλεφθεί η καταγγελία της συμφωνίας σε περίπτωση μιας τέτοιας αμφισβήτησης· τις υποχρεώσεις μη παραχώρησης σε τρίτους αδειών για την παραγωγή ή την εφαρμογή των προϊόντων ή τεχνολογιών που δημιουργούνται, παρά μόνο εφόσον οι συμφωνίες Ε & Α προβλέπουν την εκμετάλλευση των αποτελεσμάτων από ένα ή περισσότερα από τα μέρη. Ανάκληση της απαλλαγής κατά κατηγορία Το δικαίωμα απαλλαγής κατά κατηγορία μπορεί να ανακληθεί από την Ευρωπαϊκή Επιτροπή ή από τις εθνικές αρχές ανταγωνισμού σύμφωνα με το άρθρο 29 του κανονισμού (ΕΚ) αριθ. 1/2003 όταν διαπιστώνεται ότι μια συμφωνία Ε & Α έχει επιπτώσεις που είναι ασυμβίβαστες με το άρθρο 101 παράγραφος 3 της ΣΛΕΕ. Πιο συγκεκριμένα, η Επιτροπή μπορεί να χρησιμοποιεί την εξουσία αυτή όταν: η ύπαρξη μιας συμφωνίας Ε & Α περιορίζει σημαντικά τη δυνατότητα τρίτων να διεξαγάγουν Ε & Α σε σχετικούς τομείς· τα μέρη δεν εκμεταλλεύονται τα αποτελέσματα της Ε & Α έναντι τρίτων χωρίς αντικειμενικό λόγο· τα προϊόντα ή οι τεχνολογίες που προκύπτουν δεν αποτελούν αντικείμενο αποτελεσματικού ανταγωνισμού· η ύπαρξη της συμφωνίας Ε & Α θα περιόριζε σημαντικά τον ανταγωνισμό όσον αφορά την καινοτομία. Υπάρχουν μεταβατικοί κανόνες για συμφωνίες που, αν και ίσχυαν ήδη στις 30 Ιουνίου 2023 και καλύπτονταν από την προηγούμενη απαλλαγή κατά κατηγορία για συμφωνίες Ε & Α [κανονισμός (ΕΕ) αριθ. 1217/2010], δεν πληρούν τις προϋποθέσεις της νέας απαλλαγής κατά κατηγορία. Γι’ αυτές τις συμφωνίες η απαλλαγή κατά κατηγορία θα εξακολουθήσει να ισχύει μέχρι τις 30 Ιουνίου 2025.